Ministrul finanțelor Orlando Teodorovici, în ciuda apartenenţei sale la un partid “social-democrat”, lansează în spațiul public o idee de secol XIX: eliminarea salariului minim în sectorul privat. Presupunând că această propunere ar fi pusă în practică, efectele ei ar fi dezastruoase, forţând alte câteva milioane de cetăţeni să ia drumul străinătăţii, în căutarea unui salariu decent.

Dacă vrem să avem o economie sustenabilă și puternică, dacă vrem să avem o societate prosperă, salariul minim nu doar că nu trebuie eliminat, ci crescut și fundamentat astfel încât să răspundă nevoilor unui trai decent pentru orice persoană. În același timp, trebuie relansat dialogul social între sindicate, patronate și Guvern pentru stabilirea unor salarii decente, minime și medii, pe ramură și pe unitate economică.

În aceeași declarație, ministrul afirmă că 20% dintre funcționarii din administrația centrală nu sunt utili. Acest lucru arată că nu cunoaște administrația publică și că nu își dorește un stat capabil să guverneze și să dezvolte societatea. Declarația ministrului poate fi citită aici.

Prezența domnului Teodorovici în guvern, precum și declarațiile acestuia, sunt o jignire pentru milioanele de cetățeni cu venituri salariale mici și condiții de muncă grele. Orlando Teodorovici, demisia!

